Andreas Cathrinus Backer
Store norske leksikon,Økonomi og næringsliv,Reiseliv,Bedrifter og organisasjoner i norsk reiseliv
Andreas Cathrinus Backer var en norsk journalist og organisasjonsmann. Han ledet Den Norske Turistforening (DNT) i nærmere 30 år og gjorde en stor innsats for å fremme fjellturismen i Norge.
Backer var journalist i Aftenposten fra 1917 til han i 1924 ble redaktør i avisen Gjengangeren i Horten. Fra 1927 arbeidet han som sekretær i Den Norske Turistforening (DNT) til han i 1945 ble ansatt som organisasjonens generalsekretær. Han skrev artikler og bøker om fjellvandringens og skiløpingens betydning for rekreasjon og helse, og var redaktør av DNTs årbøker i perioden 1929–1945. På grunn av helsen gikk han av med pensjon i 1956.I Backers periode hadde DNT en sterk ekspansjonstid. Fra han startet i 1927 og til han gikk av i 1956, steg medlemsmassen fra ca. 9300 til rundt 41 000. I samme tidsrom økte antallet DNT-eide hytter i fjellet fra 17 til 34, og antallet overnattinger fra 6200 til 44 000. Denne veksten skyldtes ikke bare okkupasjonstidens begrensede feriemuligheter og velstandsutviklingen i årene etter andre verdenskrig, men også Backers utrettelige arbeid for DNT og friluftslivets sak. Les mer i Store norske leksikon fotturisme turisme i Norge Andreas Backer i Norsk biografisk leksikon friluftsliv